Miljoene van Digital Vibes bevries | Netwerk24
Deur Christiaan du Plessis 23 Junie 2021 14:05
Die spesiale ondersoekeenheid (SOE) is 'n bevel toegestaan waarvolgens R22 miljoen van die bank- en beleggingsrekeninge van die KwaZulu-Natalse maatskappy Digital Vibes bevries kan word.
Dit volg ná 'n voorlopige ondersoek rondom die tenderskandaal waarin 'n onreëlmatige kontrak van R150 miljoen aan dié maatskappy toegeken is vir die lewering van kommunikasiedienste vir die departement van gesondheid.
Luidens 'n bevel van die spesiale tribunaalhof word onder andere die werknemers Tahera Mather en Naadhira Mitha ook verbied om die geld in die betrokke rekeninge te hanteer.
Dr. Zweli Mkhize, minister van gesondheid, se politieke loopbaan is in die gedrang weens bewerings van korrupsie wat verband hou met 'n kontrak met Digital Vibes. Foto: Gallo Images
Albei het bande met dr. Zweli Mkhize, minister van gesondheid, wat vroeër vandeesmaand weens die skandaal op spesiale verlof geplaas is.
Luidens die SOE sal hy die spesiale tribunaalhof binne 30 werksdae nader om hersieningsverrigtinge te begin en om 'n bevel te kry om geld te verhaal wat die staat weens die onreëlmatige kontrak verloor het.
Luidens die SOE het sy voorlopige ondersoek op twee "hoogs onreëlmatige en onwettige transaksies" gedui wat verband hou met Digital Vibes se aanstelling vir die lewering van kommunikasiedienste vir die Nasionale Gesondheidsversekering en rondom die Covid-19-pandemie.
Volgens die SOE is laasgenoemde kontrak bloot 'n verlenging van die eerste een, hoewel dit geskied het in omstandighede waar só 'n verlenging onwettig was.